Rejsekortet er stadig ikke klar til at afløse klippekortet, og endnu engang bliver levetiden for klippekortet i hovedstadens busser, tog og metro forlænget.

Også i marts måtte man opgive at indfase den elektroniske billet.

Denne gang betyder udsættelsen, at passagerer kan købe klippekort til rejser i hovedstadsområdet frem til 9. februar 2015, oplyser DSB.

Klippekort løber til juni 2015

Klippekortene kan bruges til og med 30. juni 2015. Derefter er det helt slut med klippekort.

Læs også : Togforsinkelser kan give ekstraregning til Rejsekort-brugere

Og så må passagererne enten benytte rejsekort, app'en "mobilbilletter", periodekort eller købe kontantbillet.

Det er Direktørsamarbejdet i hovedstaden (DSB, Movia, Metroselskabet og Trafikstyrelsen), der har besluttet at forlænge salget af klippekort.

Rejse- og klippekort må ikke falde sammen

Baggrunden er, at en planlagt opgradering af rejsekortet er udskudt og først forventes afsluttet i løbet af efteråret.

Direktørsamarbejdet ønsker ikke, at systemopdateringen af rejsekortet kommer til at falde sammen med udfasningen af klippekort.

Læs også : Rejsekortet bruger Kontants gode ideer

Det sker for at sikre passagererne en problemfri overgang til den elektroniske billet, rejsekortet.

900.000 Rejsekort

De klippekort, der er købt inden den 9. februar, kan bruges til og med 30. juni 2015. Derefter er det helt slut med klippekort, og ubrugte klippekort kan refunderes frem til 8. februar 2018.

- Det vigtigste for os er, at kunderne oplever en tryg overgang fra klippekort til rejsekort - så betyder det mindre, at udfasningen af klippekort udskydes, siger Christian Linnelyst, salgs- og produktmarketingchef, DSB.

Læs også : Flere svinger Rejsekortet uden for myldretiden

- Der er allerede mere end 375.000 kunder i hovedstadsområdet, der bruger rejsekortet, siger han.

På landsplan er der solgt mere end 900.000 rejsekort og gennemført 70 millioner rejser, siden rejsekortet blev indført.